钦定古今图书集成/明伦汇编/官常典/第578卷 > 王璟
## 钦定古今图书集成/明伦汇编/官常典/第578卷 > 王璟

按《明外史》本传：“璟字廷采，沂人，成化八年进士。为登
封知县，历两京御史。弘治十四年，以南京鸿胪卿拜
右佥都御史，理两浙盐政，赈荒浙江，奏行荒政十事，
多所全活。十七年冬，巡抚保定。武宗立，太监夏绶乞
于真定诸府岁加苇场税，少监傅琢请履亩，核靖海、
永清、隆平诸县田，太监张峻欲税宁晋小河往来客”
货，诏皆许之。又以庄田故，遣缇骑逮民鲁堂等二百
馀人。畿南骚动，璟抗疏切谏，尚书文等力持之，管庄
内臣稍得召还。已，引疾致仕，命驰传归。坐累夺官闲
住。正德六年起抚山西。制火枪万馀，枪藏箭六，皆傅
药，用以御寇，寇不敢西。累迁右都御史。已，迁左，以张
纶为右都御史代之。后陈金以太子太保、左都御史
入院，位璟上，人号“璟中都御史”焉。时群小用事，大臣
靡然附之，璟独守故操。再进太子太保。世宗立，致仕，
卒。赠少保，谥恭靖。